作者:皎然
標題:奉和崔中丞使君論李侍禦萼登爛柯山宿石橋寺效小謝體
內容:常愛謝公郡，幽期願相從。果回青驄臆，共躡玄仙蹤。靈境若彷彿，爛柯思再逢。飛梁丹霞接，古局蒼苔封。往想冥昧理，誰親冰雪容。蕙樓聳空界，蓮宇開中峰。昔化沖虛鶴，今藏護法龍。雲窺香樹遝，月見色天重。永夜寄岑寂，清言滌心胸。盛遊千年後，書在巖中松。